als_Latn dik_Latn sag_Latn
Në 16 vitet e ekzistencës Kushtetuta shqiptare ka ndryshuar 3 herë dhe mesa duket do të ndryshojë serish, të paktën ky është vullneti i mazhorancës aktuale e cila paralajmëron një reformë kushtetuese me synim të qartë sistemin e drejtësisë.
Por ky vullnet i Partisë Socialiste duket se shihet me skepticizëm nga aleati i saj LSI, ndërkohë që opozita është në mënyrë të prerë kundër çdo ndërhyrje në ligjin themeltar të shtetit. Përtej debatit politik për Kushtetutën, ekspertet gjykojnë se ligji themeltar i shtetit nuk duhet përmbysur pa përjashtuar nevojën për rregullime në amendamente të caktuara.
Kushtetuta shqiptare ka ndryshuar për herë të parë në vitin 2007 për të rritur numrin e anëtareve të KQZ-së dhe zgjatjen e mandatit të të zgjedhurve vendore, për herë të dytë ligji themeltar u prek nga ndryshimet e 21 prillit 2008 dhe për herë të tretë Kushtetuta u ndryshua në vitin 2012 për të kufizuar imunitetin e zyrtarëve të lartë.
Debati për ndryshimet në Kushtetutë është ndërmarrë nga Fondacioni Shoqëria e Hapur për Shqipërinë – Soros.
als_Latn als_Latn als_Latn als_Latn